大雲寺贊公房四首 四
作者：杜甫
朝代：唐

paragraphs: 童兒汲井華，慣捷缾上手。
沾灑不濡地，埽除似無帚。
明霞爛複閣，霽霧搴高牖。
側塞被徑花，飄颻委墀柳。
艱難世事迫，隱遯佳期後。
晤語契深心，那能總箝口。
奉辭還杖策，暫別終回首。
泱泱泥污人，听听國多狗。
既未免羈絆，時來憩奔走。
近公如白雪，執熱煩何有。